**Molitve vjernika**

**1. korizmena nedjelja – 5. ožujka 2017.**

1. Za papu našega Franju, biskupa Josipa i sve svećenike: da vođeni Duhom Svetim upravljaju Crkvom u skladu s Božjim zakonima, molimo Te.
2. Za Tvoju Crkvu: daj da u ovozemaljskim kušnjama ostane vjerna i postojana u svome evanđeoskom poslanju, molimo Te.
3. Gospodine, pomozi nam prepoznati Napasnika i otkloniti sve zlo od sebe. Ne dopusti da nas zavede, nego daj da sve kušnje koje na nas dođu rode još jačom postojanošću i vjernošću Tebi, molimo Te.
4. Za sve nas ovdje sabrane: neka ovaj četrdesetodnevni hod kroz korizmu bude naš rast u vjernosti Duhu kojim nas vodiš. Daj da trapeći svoje sebične želje pokorom, služimo našim bližnjima, molimo Te.
5. Ti znaš da u svojoj slabosti često padnemo u grijeh. Pomozi nam da iskrenom ispovijedi, mireći se s Tobom i bližnjima, pripremimo srca za Tvoj dolazak. Čisto srce stvori nam i duh postojan obnovi u nama, molimo te.
6. Za sve mladiće i djevojke koji su za Tebe odlučili hodati u predbračnoj čistoći: nek ustraju na svom putu prema braku. Ohrabri ih, budi im oslonac u teškoćama i jakost u slabostima da za Te svjedoče i svojim primjerom potaknu i druge da prepoznaju ljepotu čistoće, molimo Te.
7. Ne dopusti da u ovom vremenu pokore zaboravimo moliti za svoje drage pokojne kako bismo im pomogli da Te čim prije gledaju licem u Lice, molimo Te.